google/wiki40b huggingface dataset:
Per Øystein Sørensen

Fra Lippo Lippi

Han var vokalist/pianist/komponist for bandet Fra Lippo Lippi. Hans største suksess var singlen «Shouldn't Have to Be Like That» fra 1986 med Fra Lippo Lippi, som kom på fjerdeplass på VG-lista og solgte 65 000 eksemplarer bare i Frankrike. Han ga ut 11 musikkalbum med bandet, hvor tre er samlealbum. 
Albumet In A Brilliant White ble gitt ut i Filippinene under navnet Fra Lippo Lippi, men er i realiteten Per Øystein Sørensens (Per Sorensen) første solo-album (2002). Singelen «Later» (musikk: Per Ø. Sørensen, tekst: Kari Iveland) har ca. 2,5 millioner treff på YouTube foreløpig og er Sørensens største suksess noensinne.

Nasjonale prosjekter

Han har også koret på mange album, som Tatt av vinden (1990) av Bjørn Eidsvåg, Hjulkalender (2000) av Vazelina Bilopphøggers, Utkledd som meg selv (2003) av Jahn Teigen, Monkey Forest (2004) av Hanah + mange flere. Han har skrevet låter for artister som Anita Skorgan, Jan Werner, Tor Endresen og Trine Rein. Han var også med i prosjektet Forente Artister og sang på låten «Sammen for livet» til inntekt for de sultrammede i Afrika i 1985. Han har også vært stemmeskuespiller og vokalist på flere tegnefilmer som har blitt dubbet til norsk. Han koret også i Melodi Grand Prix 1984 og 1985.

Internasjonale prosjekter

Han har samarbeidet med mange internasjonale artister, som Paul McCartney, James Burton, Lisa Nilsson, Tomas Ledin, Hanne Boel, Carola, Randy Crawford, Richie Sambora (fra Bon Jovi), Secret Garden, Johnny Logan, og Ian Hunter.

Privatliv

Han er for tiden (2008–2009) lærer på Nesodden Kulturskole med spesialitet innen låtskrivning og lærer på Alværn ungdomsskole.
Mosås

Mosås er et tettbebygd område i Örebro kommune i Örebro län i landskapet Närke i Sverige. Fram til 2005 var Mosås regnet som et eget tettsted, og hadde da 899 innbyggere. I 2010 var det vokst sammen med tettstedet Örebro og ble da regnet som en del av dette.
Johan Nordhagen

Bakgrunn

Johan Nordhagen var født på husmannsplassen Nordhagen under garden Flisaker i Veldre som lå langs Prestvegen. Johan hadde trange oppvekstvilkår. Plassen Nordhagen var liten og kastet ikke så mye av seg. Faren Ole Johansen (1816–1873) var husmann og hjulmaker. 
Johan ble gift med Christine Magdalene Johansen (1858–1933) og fikk med henne åtte barn: arkitekt Olaf Nordhagen (1883–1925), Aslaug Nordhagen (1884–1967), Marie Nordhagen (1886–1961), Anna Nordhagen (1888–1942), Hans Christian Nordhagen (1889–1929), Martha Christine Gladtved-Prahl (1891–1973), Ågot Johanne Giøbel (1893–1950) og botaniker Rolf Nordhagen (1894–1979). 
Nordhagen har i likhet med Alf Prøysen, som riktignok ble født over et halvt århundre senere, tråkket sine barnesko langs denne etter hvert så berømte vegen. Både Nordhagen og Prøysen har bidratt til at Veldre og Ringsaker er blitt kjent over hele landet.

Grafiker og maler

Nordhagen skildrer landskap, mennesker og samfunn gjennom sine bilder, mens Prøysen beskrev dette miljøet med ord. Johan Nordhagens bilder med motiver fra hjembygda er høyt verdsatt blant samlere fra lokalområdet. 
Nordhagen er særlig kjent for sine to raderinger av kong Haakon VII, det første i 1905 og det siste i 1947 da han var 91 år gammel. Ellers har han radert Bjørnstjerne Bjørnson og ikke minst av Ivar Aasen som er benyttet til illustrasjoner i mange bøker og tidsskrifter. Ivar Aasen skrev i sin dagbok 4. januar 1888: «Kjedeligt Besøg af Portrætmaler Nordhagen» – det var en kjent sak at Aasen syntes det var kjedelig å sitte modell.
Huset på Christianshavn

Beboerne

Serien følger beboerne i eiendommen Amagergade 7 på Christianshavn i København, hvor mange tidstypiske emner tas opp. Problemer blir som regel løst i det lokale vertshuset Rottehullet styrt av Emma Frederiksen (Bodil Udsen). Ved hjelp av et par bajere eller et par snapse eller flere, faller det som regel ro over gemyttene. Utover stamgjestene flyttemann Olsen, dyrehandler Clausen, Egon og deres respektive fruer samt vaktmesteren Meyer, er det som regel et svært begrenset antall gjester i vertshuset. 
Seriens utendørsopptak ble filmet i den lille, smale gaten på Christianshavn, mens resten ble tatt opp i filmstudier.

Kritikk

Huset på Christianshavn ble, blant andre av Anker Jørgensen – som var vokst opp i Amagergade – klandret for å vise et forskjønnende og forvrengt bilde av arbeiderlivet på 1970-tallet. I virkelighetens verden var de hyggelige husene saneringsmodne og kommunen hadde planer om å rive hele kvartalet.
Antroposofisk Selskap

Antroposofisk Selskap i Norge organiserer det antroposofiske arbeidet i Norge.
Det norske selskapet er en avlegger av Anthroposophische Gesellschaft, som har sete i Dornach i Sveits, som har over 30 frittstående avleggere i hele verden.
Antroposofisk Selskap i Norge ser sitt fremste mål i å anspore arbeidet med antroposofi i Norge. Selskapet arrangerer eller samarbeider om en rekke foredrag, kurser og stevner, både offentlig og for medlemmer (se Kalender). En annen viktig oppgave er å pleie kontakten med de forskjellige arbeidsfeltene som er inspirert av antroposofien. Selskapet utgir bladet «Antroposofi i Norge» som utkommer med fire numre i året.
Foruten å være et initiativorgan for antroposofi, utfører selskapets styre («Arbeidsledelsen») administrative og koordinerende oppgaver på vegne av medlemmene og de antroposofiske gruppene i Norge.
Det norske landsselskapet ble grunnlagt 17. mai under Rudolf Steiner (1861 – 1925) sitt besøk i Oslo 1923. I forhold til folketallet har Antroposofisk Selskap i Norge idag det fjerde høyeste antall medlemmer, etter Sveits, Nederland og Tyskland.
Det humanistiske fakultets studentutvalg (UiB)

Humanistisk studentutvalg (HSU) er studentutvalget ved Det humanistiske fakultet ved Universitetet i Bergen og har kontor i fjerde etasje på Sydneshaugen skole. HSU er et studentpolitisk organ som representerer studentene ved fakultetet overfor fakultetsledelsen og administrasjonen, og fungerer som studentenes talerør utad.
Kangaskhan

Utseende

Utseendemessig er Kangsakhan stor og kraftig, ikke på langt nær så tung som Rhydon, men betydelig stor, tatt i betraktning av japanske Ash Ketchum som ikke er noe høyere enn 1,7 m. Kangaskhan er en forelder Pokémon, noe man forstår av dens omtanke for eget barn. Barnet holdes i en pung på magen som hos pungdyrene. Kangaskhans utseende stammer direkte fra australske kenguruer.

Områder

Kangaskhan er en av de pokémon som for noen er vanskelig å fange, den fanges i Safari Zone utenfor Fuchisa City. Man møter den ofte i områdene dypt inne i Safari Zone der man og til tider møter bla. Scyther og Tauros. Den er middels vanskelig å fange, noe som gjøres ved å enten kaste en stein på dyret (det høres brutalt ut, men dette er bare pokémon) eller ved å prøve å mate det før man så kaster en Safari ball og håper på det beste. Etter noen forsøk vil de fleste ha greid å fange en Kangaskhan, hvis du ikke greier det så er det bare å prøve igjen senere.

Egenskaper

Kangaskhan er en pokémon med høy attack og speed rating. Den er en veldig kraftig og allsidig pokémon som kan lære bla Surf og Strenght. Andre nyttige angrep den lærer er Dizzy punch og Mega punch, to kraftige slag som fungerer bra mot de fleste Pokémon. Andre angrep er Crunch, Shadow Claw, Outrage, Earthquake, Drain Punch, Avalanche og Brick Break

Overall

Alt i alt er Kangaskhan en kraftig, rask og nyttig pokémon. Dens allsidighet vises med rå kraft i form av Strenght og andre slag-angrep, men den kan også bruke Surf, noe som er livsnødvendig mot 2. trener i ligaen hvis man ikke har andre vann-pokémon. Dens overlegenhet er grunnen til at den brukes av flere og er en pokémon som ordner opp hvis det går dårlig med de andre. Den mest kjente personen som har hatt en Kangaskhan er Prof. Oak.
Synonympreparat

Synonympreparat eller generika er legemidler som inneholder samme virkestoff. Preparatet kan inneholde andre hjelpestoffer enn originialpreparatet. Mange medisinske virkestoff er ikke patentbelagt, selges under forskjellige navn av forskjellige produsenter. Et synonympreparat tilbys ofte til en lavere pris enn tilsvarende originalpreparat. Det er Statens legemiddelverk som fastsetter priser på legemidler igjennom trinnprissystemet, og folketrygden dekker kun det billigste medikamentet på blå resept.
Forsvarets helseregister

Forsvarets helseregister er et sentralt helseregister som omfatter alle personer i Norge som er rulleført eller har vært ansatt i Forsvaret. Som en konsekvens av den generelle verneplikten, innebærer dette i praksis at alle norske menn er registrert, samt de kvinner som har vært ansatt i Forsvaret, har vært på sesjon, eller hadde fylt 17 år da ny sesjonsordning ble innført i 2010. Registerets formål er å føre tilsyn med helsen til Forsvarets personell, samt å gi grunnlag for forskning på dette området.

Historie

På 90-tallet var det en del uheldige helserelaterte saker for Forsvaret, for eksempel utarmet uran på Balkan, og Kvikk-saken. Problemet besto i at Forsvaret ikke hadde komplette registre over hvem som hadde vært utsatt for de ulike eksponeringene. Forsvarets helseregister ble opprettet for å kunne ta vare på relevante data, og for å ha hjemmel til å koble dem med andre registre. De første datainnsamlingene til Forsvarets helseregister var årlige spørreundersøkelser om helse og arbeidsmiljø til alle ansatte. Disse ble drevet med konsesjon fra Datatilsynet. I september 2005 ble registerets forskrift godkjent av Kongen i statsråd, og i april 2006 ble forskriften satt i kraft.

Organisasjon

Forsvarsdepartementet er databehandlingsansvarlig, og Forsvarets sanitet er databehandler. Forsvarets helseregister er organisert som en seksjon under Kontor for Militærmedisinsk Epidemiologi, som igjen er underlagt Medisinsk Avdeling i Forsvarets sanitet. Sjefen for Forsvarets sanitet er direkte underlagt Forsvarssjefen.

Innhold

En vesentlig forskjell fra de andre sentrale helseregistrene er at man ikke har noen detaljert systematikk i hva slags data som registreres på den enkelte person. Eksponeringsvariabler som man antar kan tenkes å ha betydning for helsen registreres. Årsaken til dette er at man ikke kan forutsi hva slags spørsmål om helsen til Forsvarets personell som vil bli reist i framtiden, og at Forsvarets operative virksomhet i sin natur er uforutsigbar og stadig i utvikling.

Lovhjemmel

Forsvarets helseregister er hjemlet i helseregisterloven § 8 og forskrift om Forsvarets helseregister.
Stordal

Kultur

Blant idrettstilbud finnes fotball, alpint, langrenn, skihopp, treningsstudio etc. 
Kommunen har en musikkskole. Her er også et skolekorps og et korps for voksne.   
Stordal gamle kirke også kalt rosekirka på grunn av den rike rosemalingen i tak og på vegger, ligger midt i bygda. Like ved den gamle kirka ligger Løsetstova.

Politikk

Charles Tøsse (H) var ordfører fra 2003 til 2015. Etter kommunevalget i 2015 ble Eva Hove (Arbeiderpartiet) valgt til ordfører for perioden 2015-2019.
Gymnastikk under Panamerikanske leker 1979

Gymnastikk under Panamerikanske leker 1979. Gymnastikk var en av flere sporter under i de åttende Panamerikanske leker 1979 som ble arrangert i San Juan på Puerto Rico fra 1. til 15. juli. Det ble kun konkurrert i turn med 14 øvelser, åtte for menn og seks for kvinner. Cuba ble beste nasjon med åtte gullmedaljer foran Canada med fire.
P5

P5 Hits

P5 Hits holder til i Akersgata 73.

P5 Bergen

P5 Bergen holder til i 3. etasje på kjøpesenteret «Kløverhuset», midt i sentrum ved Torgallmenningen.
Adressen er Strandgaten 13-15.

P5 Østfold

P5 Østfold (Sarpsborg, Fredrikstad, Moss og Halden) holdt til på Storbyen kjøpesenter i Sarpsborg. P4 kjøpte de tidligere Radio Prime-stasjonene våren 2015 og stasjonene hadde sine første sendinger som P5 Hits 11. mai samme år. Sommeren 2016 ble lokale sendinger opphørt. Samtlige sendinger samsendes nå med Oslo, Stavanger og Trondheim.
Fra Sarpsborg ble det sendt regionale varianter av morgen- og ettermiddagssendingene, samt direkteoverføringer fra kampene til byenes idrettslag. I tillegg sendte stasjonene lokale nyhetsmagasin for hver by mellom 06:00 og 06:30 på hverdager og lokal musikk gjennom natten. Dette opphørte 1. januar 2017 da endringene i kringkastingsforskriftens kapittel 7 om «Særskilte bestemmelser for lokalkringkasting» trådte i kraft, som ikke lenger stiller krav til lokalt innhold.
Christella Winzell

Idrettskarriere

Winzell deltok i De internasjonale øylekene 2009 på Åland, der hun kom på 12.-plass indviduelt. Gotland kom her på tredjeplass i lagkonkurransen. I De internasjonale øylekene 2013 kom hun på 10.-plass individuelt. Hun fikk også bronse i lagkonkurransen. 
Hun deltok ikke i øylekene i 2015, men i De internasjonale øylekene 2017 kom hun på fjerdeplass i kvinneklassen individuelt. Gotland vant lagkonkurransen dette året.
Nordlig tigerkatt

Beskrivelse

Nordlig tigerkatt blir omkring 2,4 kg tung og har gul-beige grunnfarge med relativt store sorte prikker og tydelige markeringer. Den framstår som slank og langbent med et relativt lite hode og store, mørke øyne. Labbene er kraftige og halen lang. Ørene er relativt små.

Utbredelse

Nordlig tigerkatt er utbredd fra Costa Rica og Panama i Mellom-Amerika og sør til det sentrale Brasil i Sør-Amerika. Den sørlige utbredelsen er imidlertid lite kjent i øyeblikket.
Kristian Fr. Figenschow jr.

Annet

Figenschow var i tenårene med på skolerevyen Bragerevyen.
Østrogen

Østrogener er en gruppe steroide hormoner som fungerer som det primære kvinnelige kjønnshormon. De produseres hovedsakelig i eggstokkene og i morkaken. Noen østrogener produseres i mindre mengder i leveren, binyrene, og i brystene.
De tre vanligste naturlig forekommende østrogenene er østradiol, østriol og østron. Disse produseres i kroppen ved at androgener omdannes ved hjelp av enzymer. Østradiol produseres fra testosteron, og østron fra androstendion. Østron er svakere enn østradiol, og finnes i større mengder enn østradiol hos kvinner etter overgangsalderen.
Østrogener finnes naturlig både hos kvinner og menn, men i betydelig større mengder hos kvinner. Østrogenene fører til utvikling av kvinnelige sekundære kjønnskarakteristika som for eksempel bryster. Menn kan også få kvinnelige trekk, for eksempel ved bruk av doping. Dopingmidler etterlikner i hovedsak det mannlige hormonet testosteron, men når man inntar for mye av det blir det via enzymet aromatase omdannet til østrogen som gir pupper, også til menn (gynekomasti).
Østrogener styrer også menstruasjonssyklusen.
Nonnens brønn

Lokalisering og beskrivelse

Nonnens brønn er en gammel, underjordisk vannreservoar i Gibraltar, beliggende på sørenden av Den iberiske halvøy og ved Europa Point, på sørspissen av Gibraltar. Den underjordiske vanntanken ligger ved siden av Europa New Road ved Europa Flats, rett over sørinngangen til Keightley Way-tunnelen, og rett sør for Ibrahim al-Ibrahim-moskeen. Det ligger også rett ved Fyrtårnet på Europa Point.
På østsiden av strukturen er det tilgang til vannreservoaret via trapper som leder til en dør bygget under bakken. Vannreservoaret omfatter et par store kamre med hvelv under bakken hvor grunnvannet kunne tappes.

Nyere historie

Tidlig på 1900-tallet ble de militære brakkene ved siden Nonnens brønn rapportert å være i en usanitær tilstand. Diskusjoner i det britiske parlamentet indikerte at store økonomiske beløp hadde allerede blitt benyttet på brakkene, og de var planlagt å bli erstattet.
I mai 1987 gjorde det kongelige ingeniørkorpset en undersøkelse av Nonnens brønn. Det påfølgende året rekonstruerte korpset hva som nå er hovedbygningen og en generell restaurering av stedet. Bygningen har en festningslik framtoning. Stedet for det tidligere bryggeriet og brakkene er nå en åpen plass som benyttes av militæret for eksersis. Mens reservoaret som hadde blitt antatt å bli fylt med grunnvann som kom fra det nærliggende Beefsteak Fault, har nyere undersøkelser fått forskerne til å tro at det ble fylt med en kombinasjon av regnvann, gatespyling, og sjøsprut, særskilt i løpet av levantervinden.
Eskilstunas Mekaniska Werkstad

Eskilstunas Mekaniska Werkstad var en bedrift grunnlagt av den 27 år gamle Johan Theofron Munktell i Eskilstuna i Sverige i 1832. I 1853 produserte verkstedet Sveriges første damplokomotiv, den såkalte förstlingen, og i 1859 laget de sitt første treskeverk. I 1879 ble bedriften gjort om til aksjeselskap og skiftet navn til Munktells Mekaniska Verkstads AB. Da Munktells døde i 1887, ble det sønnen Johan Theofron Munktell junior og søstersønnen Theofron Boberg som tok over ansvaret for bedriften, og for å føre den munktellske arven videre.
Et viktig produkt for Munktells Mekaniska Verkstads AB var damplokomobiler. I 1913 begynte firmaet med traktorproduksjon. Den førsta traktoren, type 30-40, var et monster på 8,3 tonn. Hundre år etter grunnleggingen, dvs. 1932, fusjonerte selskapet med J & C G Bolinders Mekaniska Verkstad AB i Stockholm. Det nye selskapet fortsatte virksomheten i Eskilstuna under navnet Bolinder-Munktell. Bolinder-Munktell slo seg senere sammen med AB Volvo til Volvo BM.
Polyforum Cultural Siqueiros

Polyforum Cultural Siqueiros er et multifunksjonelt kulturhus som er en del av World Trade Center Mexico i Mexico by. Bygninga ligger langs Avenida de los Insurgentes. Den har en utradisjonell form og er dekka av en enorm mural av kunstneren David Alfaro Siqueiros, «La Marcha de la Humanidad», som regnes som verdens største mural.
Polyforum brukes både til musikk, teater, dans og andre forestillinger. Det har inneholder blant annet forumet Foro Universal og teateret Teatro Polyforum.
Ove Bjelke

Bakgrunn

Ove Bjelke var sønn av kansler Jens Bjelke, og ble født i Trondhjem, men kom til å tilbringe sin ungdom sønnenfjells, hvor faren, som hadde skaffet seg store eiendommer ved sitt giftermål med den rike Sophie Brockenhuus, tok bolig på Elingaard, siden på Sande herregård. Han studerte ved Sorø Akademi, og dro senere utenlands ut av Danmark-Norge; i oktober 1633 var han og broren Henrik i Padova. Her ble han til mars 1634.

Karriere

Den 19. februar 1636 ble han ansatt i Danske Kancelli og forble der til 1. januar 1642. I samme tid gjorde han nye utenlandsreiser, da han ledsaget ambassadør Christian Rantzau til Wien og Hannibal Sehested til Spania. 1641 fikk han Bakke kloster som len på avgift, 1645–46 var han forlenet med Nordlandene og 1646–48 med Reinskloster. Under krigen var han virksom både sønnenfjells og  nordenfjells som landkommisær.
1648 fikk han Bergenhus len, hvor han lenge kom til å virke først som lensherre og siden som stiftsbefalingsmann. Han hadde overtatt Austråttborgen etter faren, og ca. 1655–56 oppførte han den prektige hovedbygningen på gården. Da faren døde 7. november 1659, overtok han også flere andre av hans gårder. Han etterfulgte også faren som norsk kansler 8. desember 1660. Kanslerstillingen mistet imidlertid sin betydning etter Jens Bjelke, og stillingen ble opphevet i 1679.
I november 1660 var han i København i anledning av sitt giftermål, og 1661 var han til stede ved kongehyldningen i Christiania. Den 24. juli 1663 var han en av Corfitz Ulfeldts dommere, og i oktober samme år deltager ved bryllupet mellom prinsesse Anna Sophia og kurfyrst Johan Georg III av Sachsen. 
I 1666 ble han forflyttet som stiftsbefalingsmann fra Bergen til Trondhjem.
Ove Bjelke var gift tre ganger; første gang 1642 med Maren Juel (død 1643), andre gang 1647 med Regitze Gedde (1629–1657), tredje gang 29. november 1660 med Hedvig Lindenow (1635–78). Han hadde flere døtre.
Aks.13.000

Aks.13.000 var aksjonsgruppen til Milorg D-13 (Stor-Oslo), en del av den norske motstandsbevegelsen under andre verdenskrig. Den ble opprettet sent på våren 1944 etter initiativ fra Svein Blindheim, en agent i britiske SOE. Blindheim ble gruppens aksjonsleder, og det var også han som hadde lært opp de fleste av gruppens medlemmer på kurs i 1943. Kontinuerlig operativ leder så lenge aksjonsgruppen besto var ingeniør Per Røed fra Jar. Til sammen ble det gjennomført 102 sabotasjeaksjoner og et ukjent antall likvidasjoner fra mai 1944 og fram til krigens slutt.
Petter Gustafsson

Karriere

Gustafsson scoret 13 mål for sin tidligere klubb Skellefteå FF som kantspiller, men har de senere årene spilt i forsvar. Gustafsson signerte for Djurgårdens IF 19. februar 2009, og ble i klubben fram til han gikk til sin nåværende klubb, Åtvidabergs FF. Han spilte sin første kamp i Allsvenskan 6. april 2009, og scoret første mål i Allsvenskan da Djurgården møtte IF Elfsborg 24. oktober 2010.
Framkomiteens Nansenbelønning

Framkomiteens Nansenbelønning er en akademisk utmerkelse for polarforskning oppkalt etter Fridtjof Nansen. Belønningen tildeles siden 1961 av Universitetet i Oslo. Den kan tildeles norske forskere som gjennom en avhandling eller på annen måte har gitt vesentlige bidrag til utforskning av polarområdene innen fagfeltene biologi, geografi, geofysikk, geologi eller oseanografi.
Framkomiteens Nansenbelønning er en av flere utmerkelser knyttet til Fridtjof Nansens navn. Andre utmerkelser er den norske Nansenmedaljen for fremragende forskning, som igjen er knyttet til knyttet til Fridtjof Nansens belønning for fremragende forskning, og den internasjonale Nansenprisen for innsats for flyktningsaken.
Fylkesvei 3906

Fylkesvei 3906 går mellom Dvergsnes og Tangen i Kristiansand kommune. Veien er 1,8 km lang.
Frem til 2019 hadde veien betegnelsen Fylkesvei 9.
WatAgame

watAgame er et dansk IT-firma grunnlagt i 2003. I 2008 hadde firmaet 35 ansatte, ved sine kontorer i København. Navnet er antagelig ment for å etterligne den engelske interjeksjonen «What a Game» med en positiv undertone, som betyr «hvilket spill!» eller «for et [bra] spill». Originalt satset watAgame på å lage spill for mobiltelefoner, men har siden satset mer på nettspill.

goSupermodel

Firmaet er gjerne mest kjent for spillet goSupermodel, et online sosialt nettverk og motespill som er beregnet på jenter i alderen 10-15 år. I Danmark har 40% av dette markedssegmentet opprettet brukerkontoer for spillet og er aktive brukere. Spillet har en million forskjellige brukere, hver måned (2007). I Norge har spillet mellom 250 000 og 300 000 brukere. Spillet har vist seg å være så populært, at det ikke har vært nødvendig for firmaet å markedsføre det i stor grad. I 2007, før spillet ble lokalisert og sluppet i Storbritannia og USA, mottok watAgame finansiell støtte fra Accel Partners på DKK 22 millioner. I 2006, var goSupermodel nominert for prisen «International Mobile Gaming Awards». I mai 2016 stengte goSupermodel, da watAgame heller valgte å fokusere ytterligere på Momio.

Nettsikkerhet

Siden watAgames markedssegment er så unge i alder, har firmaet stor fokus på nettsikkerhet og god oppførsel for sine brukere. Spillet goSupermodel overvåkes 24 timer i døgnet, både manuelt og automatisk for å beskytte brukernes sikkerhet. Firmaet har også vært involvert i å skape det danske «Chatmærket» – Foreningen av danske interaktive mediers retningslinjer for nettsider som tar nettsikkerhet for mindreårige på alvor.

Mobilspill

Ellers har watAgame gitt ut en serie spill for mobiltelefoner, blant annet «Era of Eidolon»-serien med fantasy-inspirerte RPG-spill («Era of Eidolon», «Sterling Lake» og «Shirard's Fort») og spill som «Badaz poker» og «Badaz Blackjack». «Era of Eidolon» ble lansert i 2004 som det første MMORPG-spillet for mobiltelefoner. Spillet har over 27 000 abonnenter.